ספונסר - שבוע המסחר יפתח על רקע השיאים במדדי וול סטריט
שבוע המסחר יפתח על רקע השיאים במדדי וול סטריט
דאו ג’ונס ו-SP500 ננעלו בשיא כל הזמנים אחרי שיו"ר הפד רמז על הורדת ריבית קרובה; עליות שערים באסיה, שנחאי עלה 0.44%; לייבפרסון חוזרת עם פער חיובי של 4%
חדשות ספונסר 14/07/2019 08:03
יום המסחר הראשון לשבוע זה יפתח על רקע עליות השערים בבורסות ארה"ב בסוף השבוע. מדד הדאו ג’ונס עלה 0.9% ונסגר ברמת שיא כל הזמנים. גם מדד SP500 התחזק 0.4% וסגר לראשונה בתולדותיו בשער גבוה מ-3,000. הנאסד"ק עלה 0.6%. העליות בארה"ב מגיעות על רקע דברי יו"ר הפד ג’רום פאוואל כי תיתכן הורדת ריבית כבר בהחלטת הריבית הקרובה.
בורסות אסיה ננעלו בעליות שערים ביום ו’, מדד הניקיי עלה 0.2% ומדד שנחאי טיפס 0.44%, בהמתנה לנתוני מאקרו שצפויים להתפרסם השבוע, ולאחר שפורסמו נתונים המראים שהיבוא הסיני קטן בחודש יוני ב-7.3%.
המניות הדואליות חוזרות לתל אביב עם פער חיובי של 0.56% וצפויות לתמוך במדדים. לייבפרסון חוזרת עם פער חיובי של 4%, טבע עם פער חיובי של 1.66%, נייס עם פער חיובי של 1.5% ואלביט מערכות עם פער של 0.55%. אופקו חוזרת עם פער שלילי של 3.2% והיא המניה היחידה ממניות תל אביב 35 שחוזרת עם פער ארביטראז’ שלילי.
יום המסחר האחרון בבורסת תל אביב הסתיים בירידות שערים, מדד תל אביב 35 איבד 0.4%, ת"א 125 ירד בשיעור מזערי של 0.03%, מדד הבנקים נחלש 0.3%. מדד הנדל"ן טיפס 0.92% ומדד הנפט הוסיף 0.4%.
מנכ"ל חברת מליסרון הודיע ביום חמישי על פרישתו מהתפקיד והמניה הגיבה בירידה של 2.8%. חברת פורסייט דיווחה על ניסוי גדול שהיא מתעתדת לערוך במערכת הסלולרית של חברת הבת eye-net למניעת תאונות והמנייה זינקה 14.8% והשלימה עלייה של למעלה מ-100% ב-30 הימים האחרונים.
חברת הטלקום והמכשור הרפואי באטמ החלה להיסחר בבורסה בתל אביב, במקביל למסחר בבורסות לונדון. ביומה הראשון זינקה המניה בשיעור של 4.8%.